D yiwen n yilemẓi, ilemmed deg tseddawit, yeḍfer taɣult n uzref, yeqqar ɣef yizerfan n umdan, ɣef lḥeqq d lbaṭel, tidet d lekdeb, d anelmad n SIMA yeẓra amek yettwaḥqer win ur nessin d win ur nesɛi, seg wasmi d-ilul aladɣa mi yella ilemmed deg tesnawit icɣeb-it uxemmem ɣef yimal, ɣef wamek ara yejmeɛ idrimen, yezga yettxemmim ɣef wayen i t-yettraǧun, mgal n wayen iceɣben allaɣ n yimeddukkal-is d tezyiwin-is, acku yebɣa ad yebnu iman-is, ad yizmir ad yefk afus n tallelt i kra n win i t-yeḥwaǧen, i umeɣbun d win yettwaḥeqqren, d ilemẓi maca ur yerri ara lwelha-s ɣer tayri neɣ tiqcicin d temsal iceɣben tizya-s am yiselsa d yiṣebbaḍen d-yettefɣen,maca isell kan i yimeddukkal-is, yettɛawan-iten, ma d netta texḍa-t temsalt-a, yessezwer axeddim ɣef tayri, yettwali tudert s tmuɣli yemgaraden, yekreh tamḥeqqranit d wansayen n diri i d-teǧǧa tmetti, yewzen awal-is ɣas akken d tafekka n yilemẓi maca d allaɣ n win meqqren, yeddem tirga-s deg wul-+is, yebna-tt ɣef tlelli, yekreh ayen ara t-icudden, ur tetteffeɣ ara tirga-s, yebɛed ɣef teqcicin am waman ɣef zzit, iḥemmel kan ad as-d-mmeslayen ɣef wamek ara yexdem tawil, ad yaweḍ iswi-s, ifud tamussni, d afrux yettferfiren anda tella tlelli, yettak azal i tmeṭṭut akken iwata mgal n wigad i tt-iḥeqqren ɣef way-a yemlal-d sima, d netta i d aṣaḍ wis sin deg wungal-a.